- వెంటాడనున్న ఫెడ్‌ వడ్డీ రేట్ల భయాలు
- ఏడాదిలో 12,000కు నిఫ్టీ..!
ముంబయి: ఈ వారం దేశీ స్టాక్‌ మార్కెట్లు పరుగులు పెడుతాయ లేదా అనేది వెచిచూడాల్సిన అంశం. ఎన్నికల ఫలితాల నేపథ్యంలో గత రెండు మూడు సెషన్ల నుంచి మదుపర్లు వేెచి చూసే ధోరణిని అవలంభించిన సంగతి తెలిసిందే.
దీనికితోడు ఈవారం జాతీయ, అంతర్జాతీయ స్థాయిలో పలు అంశాలు మార్కెట్ల గమనంపై ప్రభావం చూపుతాయని నిపుణులు అంచనా వేస్తున్నారు. ఇక అయిదు రాష్ట్రాల్లో జరిగిన ఎన్నికల్లో బీజేపీ మెరుగైన ఫలితాలు సాధించడం ఒక్క వంతు అయితే..ఉత్తరప్రదేశ్‌లో భారీగా సీట్లను గెల్చుకోవడంతో మార్కెట్‌ వర్గాల్లో నూతనోత్సాహాన్ని కలిగించొచ్చని విశ్లేషకులు భావిస్తున్నారు. కాగా పంజాబ్‌లో కాంగ్రెస్‌ ఆధిక్యం సాధించింది. అయినప్పటికీ విశ్లేషకుల దృష్టి అంతా ఉత్తర ప్రదేశ్‌ పైనే ఉందని కోటక్‌ సెక్యూరిటీస్‌ కరెన్సీ డెరివేటివ్స్‌ వైస్‌ ప్రెసిడెంట్‌ అనిధ్య బెనర్జీ పేర్కొన్నారు. పెద్ద రాష్ట్రం అయినా యుపీలో బీజేపీ విజయం సాధించడం మార్కెట్లకు మద్దతును పెంచనుందని అంచనా వేశారు. ఈ పరిణామాల మధ్య మార్చి 2018 నాటికి నిఫ్టీ 12,000 పాయింట్లకు చేరనుందని విశ్లేషకులు అంచనా వేస్తున్నారు. ప్రస్తుతం ఇది 9,000 చేరువలో నమోదవుతుంది. కాగా వచ్చే వారం 150-300 పాయింట్ల మేర పెరుగొచ్చని అంచనా వేస్తున్నారు. సోమవారం హోలీ పండుగ సందర్భంగా మార్కెట్లకు సెలవు. మంగళవారం తిరిగి స్టాక్‌ మార్కెట్లు తెరుచుకోనున్నాయి. దీంతో వచ్చే వారం ట్రేడింగ్‌ నాలుగు రోజులకే పరిమితం కానుంది.
ఆర్థిక సంస్కరణలు వేగవంతం..
మోడీ వర్గం గెలుపు దేశంలో ఆర్థిక సంస్కరణలను మరింత వేగవంతం చేయడానికి దోహదం చేస్తాయని మార్కెట్‌ నిపుణులు విశ్లేషిస్తున్నారు. విదేశీ పెట్టుబడిదారులకు మరిన్ని అవకాశాలు కల్పించనున్నారని భావిస్తున్నారు. దేశంలో ఇక ప్రభుత్వం పెట్టుబడిదారులకు అత్యంత అనుకూలమైన నిర్ణయాలు తీసుకోనుందని అంచనా వేస్తున్నారు. కాగా ఇప్పటికే వస్తు సేవల పన్ను (జీఎస్‌టీ), ఇన్సూరెన్స్‌ బిల్లు, కార్మిక చట్టాల్లో భారీగా సంస్కరణలు తదితర పరిణామాలు పెట్టుబడిదారులకు అనుకూలంగా తీసుకున్నవే. తాజా విజయం బీజేపీ ప్రభుత్వానికి ఆర్థిక సంస్కరణల అమలులో పట్టపగ్గాలు లేకుండా చేసిందని విశ్లేషకులు భావిస్తున్నారు.
ద్రవ్యోల్బణ గణాంకాల ఫలితాలు
ప్రభుత్వం ఫిబ్రవరి నెలకు సంబంధించిన రిటైల్‌ ధరల ద్రవోల్బణ (సీపీఐ) గణాంకాల వివరాలను సోమవారం వెల్లడించనుంది. జనవరిలో సీపీఐ 3.17శాతంగా నమోదైంది. దీనికితోడు మార్చి 14న టోకు ధరల ఆధారిత ద్రవ్యోల్బణ (డబ్ల్యూపీఐ) గణాంకాలు విడుదల చేయనుంది. జనవరిలో డబ్ల్యూపీఐ గరిష్టాంగా 5.3శాతానికి చేరింది. ఈ గణాంకాలు భారతీయ రిజర్వు బ్యాంకు ద్రవ్య పరపతి నిర్ణయాలను ప్రభావితం చేసే అంశాలే.
ఫెడ్‌ వడ్డీ రేట్ల నిర్ణయాలు కీలకమే
ప్రపంచవ్యాప్తంగా ఇన్వెస్టర్లంతా అమెరికా కేంద్ర బ్యాంకు ఫెడరల్‌ రిజర్వ్‌ వైపు దృష్టిసారించనున్నారు. ఫెడ్‌ చైర్‌పర్సన్‌ జానెట్‌ యెలెన్‌ రెండు రోజులపాటు పరపతి సమావేశాలు నిర్వహించనున్నారు. వీటి నిర్ణయాలు 15న వెల్లడిస్తారు. కాగా ఇటీవల యెలెన్‌ వడ్డీ రేట్ల పెంపును వేగవంతం చేసే యోచనలో ఉన్నట్టు సంకేతాలు ఇచ్చారు. ఈనేపథ్యంలో వడ్డీ రేట్ల పెంపునకు పూర్తి అవకాశాలు లేకపోలేదు. దీంతో ఫెడ్‌ వడ్డీ పెంపు అంచనాలు మార్కెట్లో ఊపందుకున్నాయి. ఒకవేళ అమెరికాలో వడ్డీ రేట్లు పెరిగితే విదేశీ పెట్టుబడులు భారీగా తరలిపోయే అవకాశాలు ఉన్నాయి. దీంతో భారత్‌వంటి వర్ధమాన మార్కెట్లపై తీవ్ర ప్రభావం పడనుందని విశ్లేషకలు అభిప్రాయం వ్యక్తం చేస్తున్నారు. ఈ వారం మధ్యలో ఇంధన ధరల సవరణ చేపట్టనున్న ఆయిల్‌ కంపెనీలు..దీంతో మార్కెట్ల వాటి షేర్లు వెలుగులలో నిలిచే అవకాశమున్నట్టు మార్కెట్‌ వర్గాల అంచనా. దీనికితోడు డాలరుతో మారకంలో రూపాయి కదలికలు, ముడిచమురు ధరలు వంటి అంశాలకూ ప్రాధాన్యమున్నట్టు వారు పేర్కొంటున్నారు.
మీ స్నేహితులకు రికమెండ్ చెయ్యండి